FI Euroopan unionin virallinen lehti C 52/17

Maataloustuotteiden ja elintarvikkeiden maantieteellisten merkintöjen ja alkuperänimitysten suojasta annetun neuvoston asetuksen (EY) N:o 510/2006 6 artiklan 2 kohdassa tarkoitettu rekisteröintihakemuksen julkaiseminen

2012/C 52/10

Tämä julkaiseminen antaa oikeuden vastustaa rekisteröintihakemusta neuvoston asetuksen (EY) N:o 510/2006 7 artiklassa tarkoitetulla tavalla. Vastaväitteet on toimitettava Euroopan komissiolle kuuden kuukauden kuluessa tästä julkaisemisesta.

YHTENÄINEN ASIAKIRJA

NEUVOSTON ASETUS (EY) N:o 510/2006

”CILIEGIA DI VIGNOLA”

EY-N:o: IT-PGI-0005-0858-21.02.2011

SMM ( X ) SAN ( )

1. Nimi:

”Ciliegia di Vignola”

2. Jäsenvaltio tai kolmas maa:

Italia

3. Maataloustuotteen tai elintarvikkeen kuvaus:

3.1 Tuotelaji:

Luokka 1.6. – Hedelmät, vihannekset ja viljat sellaisenaan ja jalostettuina

3.2 Kuvaus 1 kohdassa nimetystä tuotteesta:

Ciliegia di Vignola -kirsikan viljelyyn käytetään seuraavia lajikkeita:

— Varhaiset: Bigarreau Moreau, Mora di Vignola;

— Keskivarhaiset: Durone dell’Anella, Anellone, Giorgia, Durone Nero I, Samba, Van;

— Myöhäiset: Durone Nero II, Durone della Marca, Lapins, Ferrovia, Sweet Heart;

Ciliegia di Vignola -kirsikan laatuominaisuudet ovat seuraavat:

— Kiinteä ja napakka malto, lukuun ottamatta Mora di Vignola -lajiketta;

— Aina kiiltävä kuori, väriltään keltaisesta kirkkaanpunaiseen Durone della Marca -lajikkeella, muilla lajikkeilla kirkkaanpunaisesta tummanpunaiseen;

— Makea ja hedelmäinen maku;

— Brix-arvo vähintään 10 ° varhaisilla lajikkeilla ja 12 ° kaikilla muilla lajikkeilla;

— Happopitoisuus 5–10 g/l omenahappoa.

Lajikekohtaiset vähimmäiskoot:

20 mm: Mora di Vignola;

21 mm: Durone dell’Anella, Giorgia, Durone Nero II, Durone della Marca, Sweet Heart;

22 mm: Bigarreau Moreau, Lapins, Van;

23 mm: Durone Nero I, Anellone, Samba, Ferrovia.

Kulutukseen saatettaessa hedelmien on oltava:

— ehyitä, vahingoittumattomia;

— kannallisia;

— puhtaita, vailla näkyviä vieraita aineita;

— terveitä, vailla hometta ja näkyviä jälkiä kasvinsuojeluaineista;

— vailla tuholaisia.

3.3 Raaka-aineet (ainoastaan jalostetut tuotteet):

—

3.4 Rehu (ainoastaan eläinperäiset tuotteet):

—

3.5 Erityiset tuotantovaiheet, joiden on tapahduttava yksilöidyllä maantieteellisellä alueella:

Kaikkien Ciliegia di Vignola -kirsikan tuotantovaiheiden sadonkorjuuseen asti on tapahduttava yksinomaan 4 kohdassa yksilöidyllä maantieteellisellä alueella.

3.6 Viipalointia, raastamista, pakkaamista jne. koskevat erityiset säännöt:

Ciliegia di Vignola saatetaan markkinoille seuraavanlaisissa pakkauksissa, jotka on suljettu siten, että avattua pakkausta ei voida käyttää uudelleen:

— puusta, pahvista tai muovista valmistetuissa 5 kg:n laatikoissa, jotka on jaettu kahteen osaan poikittaissuunnassa pitempään sivuun nähden asetetuilla pahvilevyillä,

— puusta, pahvista tai muovista valmistetuissa 40 × 60 laatikoissa, jotka sisältävät 10–12 rasiaa ja yhteensä 5–6 kg kirsikoita,

— puusta, pahvista tai muovista valmistetuissa 30 × 40 laatikoissa, jotka sisältävät 6 500 g:n rasiaa ja yhteensä 3 kg kirsikoita,

— pahvista valmistetuissa pakkauksissa, joiden vetoisuus on 1 200, 2 000 tai 2 500 g,

— läpinäkyvissä polymeerimuovista valmistetuissa pusseissa, joiden vetoisuus on 250 g, 500 g tai 1 kg.

Kunkin pakkauksen sisällön on oltava yhdenmukainen ja koostuttava samaa laatua ja lajiketta olevista kirsikoista; kokoluokat ovat

— 20–24 mm

— 24–28 mm

— yli 28 mm.

Ciliegia di Vignola -kirsikat pakataan välittömästi sadonkorjuun jälkeen joko suoraan tuotantotilalla tai tuotantoalueen osuuskuntien tiloissa. Näin tuote saapuu markkinoille ja kuluttajille nopeasti ja ilman ylimääräisiä käsittelyvaiheita.

Ciliegia di Vignola -kirsikoiden kauppakunnostuksen, ts. tuotteiden valmistelun ja pakkaamisen asianmukaisiin pakkauksiin, on tapahduttava alkuperäalueella, jotta voidaan taata kirsikoiden laatuominaisuudet, kuten tuoreus ja eheys, sekä välttää toistuvista käsittelyistä ja kuljetuksista johtuva epikarpin vahingoittuminen tai kolhiutuminen, joka aiheuttaa homehtumista ja estää siten tuotteen kaupan pitämisen.

Säilytys kylmähuoneessa sallitaan, jos lämpötila ei laske alle – 0,5 °C:een eikä suhteellinen kosteus ylitä 90 %:a. Ciliegia di Vignola -kirsikoiden tuoreuden takaamiseksi kylmäsäilytys saa kestää enintään neljä viikkoa.

3.7 Merkintöjä koskevat erityiset säännöt:

SMM-tuotteen ”Ciliegia di Vignola” tunnus:

Tunnus on kiinnitettävä myyntipakkauksiin, ja siihen on ehdottomasti liitettävä EU:n graafinen SMM-tunnus.

Tunnuksen koko voi vaihdella pakkauksen mukaan, mutta vakiokokoisen tunnuksen mittasuhteiden on pysyttävä muuttumattomina.

4. Maantieteellisen alueen tarkka rajaus:

Ciliegia di Vignola -kirsikan tuotantoalue kattaa Panaro-joen ja muiden pienempien jokien vuorten reunustamat osuudet; se sijaitsee 30–950 metrin korkeudessa merenpinnasta ja käsittää seuraavien kuntien alueet Modenan ja Bolognan maakunnissa:

Modena: Castelfranco Emilia, Castelnuovo Rangone, Castelvetro di Modena, Guiglia, Lama Mocogno, Marano sul Panaro, Modena, Montese, Pavullo nel Frignano, San Cesario sul Panaro, Savignano sul Panaro, Serramazzoni, Spilamberto, Vignola, Zocca.

Bologna: Bazzano, Casalecchio di Reno, Castel d’Aiano, Castello di Serravalle, Crespellano, Gaggio Montano, Marzabotto, Monte S. Pietro, Monteveglio, Sasso Marconi, Savigno, Vergato, Zola Predosa.

5. Yhteys maantieteelliseen alueeseen:

5.1 Maantieteellisen alueen erityisyys:

Tuotantoalue käsittää Panaro-joen ja muiden pienempien jokien vuorten reunustamat osuudet. Ne muodostavat vyöhykkeen, jonka ilmasto ja erityiset maaperäolosuhteet ovat suotuisat kirsikanviljelylle. Ilmasto on viileä ja jossakin määrin mannerilmaston tyyppinen. Keväisin sataa paljon, eivätkä kesät ole koskaan liian kuivia. Myöskään auringonpaistetta ei ole liikaa.

Pääosin irtonainen maaperä on tuoretta ja vettä läpäisevää tulvamaata, joka muuttuu erityisen viljavaksi Panaro-joen ja muiden pienempien jokien tulviessa alueelle kulkeutuvan sedimenttiaineksen ansiosta.

Kirsikan viljelyalue sijaitsee 30–950 metrin korkeudessa merenpinnasta. Kirsikkaa ei viljellä yksilöidyn maantieteellisen alueen ulkopuolella; sen viljelystä luovuttiin lähialueilla kannattavuussyistä jo kauan sitten, koska tuotanto ja tuotteen laatu osoittautuivat selvästi heikommiksi kuin yksilöidyllä alueella. Alueen erityisten maaperä- ja ilmasto-olosuhteiden ja edellä kuvatun mikroilmaston ohella muita Ciliegia di Vignola -kirsikan laatuun vaikuttavia tekijöitä ovat tuottajien taidot ja osaaminen. Ne ovat siirtyneet sukupolvelta toiselle ja liittyvät viljelymenetelmään, sadonkorjuuseen ja tuotteen pakkaamiseen, jotka kaikki tapahtuvat käsin. Näin kuluttajalle voidaan tarjota kaupallisilta ominaisuuksiltaan erinomainen tuote.

5.2 Tuotteen erityisyys:

Valikoidut Ciliegia di Vignola -kirsikat ovat kaupan pitämisen vaatimuksissa edellytettyä kokoa suurempia, jopa yli 28 mm. Kuten markkinatutkimuksista ja alan yritysten Torinon, Milanon ja Hampurin markkinoilla tekemistä selvityksistä ilmenee, tämän ominaisuuden vuoksi Ciliegia di Vignola -kirsikoiden hinta on lähes aina kilpailevia tuotteita korkeampi, ja valtaosa kuluttajista yhdistää Vignolan laadultaan erinomaisten kirsikoiden tuotantoon.

5.3 Syy-seuraussuhde, joka yhdistää maantieteellisen alueen seuraaviin: tuotteen laatu tai ominaisuudet (kun kyseessä SAN) tai tuotteen määrätty laatu, maine tai muut ominaisuudet (kun kyseessä SMM):

Kirsikkapuu on laji, joka viihtyy ennen muuta viileässä ympäristössä neutraalissa tai happamuudeltaan alhaisessa maassa. Nämä edellytykset täyttyvät Ciliegia di Vignolan tuotantoalueella, ja laji onkin siellä ihanneympäristössään, jossa se on voinut levitä ja vakiinnuttaa asemansa.

Ciliegia di Vignola -kirsikan tuotantoalueen maaperän ominaisuuksien ansiosta kirsikkapuu kasvaa siellä erityisen voimakkaaksi.

Auringonpaiste, joka ei ole liian polttava, saa aikaan hedelmien voimakkaan värin ja edistää niiden luontaista kiiltävyyttä. Näin markkinoille voidaan tarjota esteettisesti korkealaatuinen tuote, joka ei vaadi erityiskäsittelyjä.

Myös tuottajien ammattitaito on tärkeä tekijä. He käyttävät edelleen aikojen myötä karttuneeseen perinteiseen osaamiseen perustuvia tuotanto-, sadonkorjuu- ja pakkausmenetelmiä.

Vaikka luontainen innovaatiokehitys vaikuttaakin tuotantoprosessiin, sadonkorjuu, lajittelu ja pakkaaminen tehdään yksinomaan käsin, ja niistä vastaavat asiantuntevat henkilöt, jotka lähes koko ikänsä ovat olleet tekemisissä kirsikkapuiden kanssa. Tämä ammattitaito on perinteestä kumpuava kulttuurinen tekijä, sukupolvelta toiselle siirtynyt taitotieto, jonka ansiosta jo sinällään poikkeuksellinen tuote saa nykyisin lisäarvoa; näin Vignolan tuotantoalueelta peräisin olevat kirsikat erottuvat kaikista muuta alkuperää olevista vastaavista tuotteista.

Paikallisen tuotannon suojelemiseksi ja alkuperäalueella viljeltyjen ja pakattujen kirsikoiden erityisluonteen korostamiseksi tuottajat päättivät jo vuosikymmeniä sitten sitoutua yhteisesti noudattamaan ehdottomasti tuotannossaan 3.2 kohdassa esitettyjä vähimmäiskokovaatimuksia.

Myös maantieteellisellä alueella aikojen kuluessa valikoituneet lajikkeet ja viljelyn kehittyminen laajalla korkeusvyöhykkeellä mahdollistavat pidemmän satokauden ja tuotteen tarjonnan koko tuotantokauden ajan. Kuluttajat arvostavat tätä seikkaa suuresti, ja sillä on myös positiivinen vaikutus hintoihin.

Näin Ciliegia di Vignola -kirsikan yhteys alueeseen, maaperän ja ilmaston erityispiirteisiin, poikkeukselliseen mikroilmastoon sekä tuottajien taitoon ja osaamiseen on ilmeinen. Myös se, että yksilöidyn maantieteellisen alueen viljelijät keskittivät kirsikoiden tarjonnan Vignolaan, on tärkeä tekijä. Jo vuonna 1928 alueella toimi yksi Italian vanhimmista hedelmä- ja vihannestoreista, ja sen rinnalle on sittemmin kehittynyt muita jalostus- ja markkinarakenteita. Kaikki nämä tekijät ovat saaneet aikaan sen, että kuluttajat yhdistävät alueen tuotannon nimeen ”Ciliegia di Vignola”.

Nimen ”Ciliegia di Vignola” vakiintuminen markkinoilla on vaikuttanut huomattavasti kaupankäyntiin, ja sen vaikutukset tuntuvat koko alalla tuotannosta kaupan pitämiseen. Alueelle on sijoittautunut maatiloja, jalostusta ja kaupan pitämistä harjoittavia osuuskuntia, neljä edustajaa työllistävä hedelmä- ja vihannestukkutori, käsityöläisiä, pakkausten valmistajia, kuljettajia ja poimijoita.

Ciliegia di Vignola -kirsikan merkitys sen perinteiselle tuotantoalueelle on vuosien aikana käynyt ilmi myös lukuisista julkaisuista, näyttelyistä ja juhlista. Niistä merkittävimpiä ovat ensimmäisen kerran huhtikuussa 1970 kirsikkapuiden kukkimisaikaan järjestetty ”Festa dei Ciliegi in Fiore” -juhla sekä kirsikka-aikaan vuodesta 1989 lähtien järjestetty ”A Vignola, è tempo di Ciliegie” -tapahtuma.

Kesäkuussa 2003 perustettu kansallinen yhdistys ”Città delle Ciliegie” järjestää vuosittain eri paikkakunnilla vietettävän ”Città delle Ciliegie” -juhlan yhteydessä valtakunnallisen ”Ciliegie d’Italia” -kilpailun; Ciliegia di Vignola voitti ensimmäisen palkinnon vuosina 2005 Cellenossa (VT), 2006 Orvietossa (TR) ja 2009 Braciglianossa (SA) vahvistaen näin vuosien mittaan tunnustetun korkean laatunsa.

Eritelmän julkaisutiedot:

(Asetuksen (EY) N:o 510/2006 5 artiklan 7 kohta)

Ilmoitetaan, että Italian hallitus on aloittanut kansallisen vastaväitemenettelyn julkaisemalla 3. joulukuuta 2010 Italian tasavallan virallisen lehden numerossa 283 (täydennysosa 264) ehdotuksen suojatun maantieteellisen merkinnän ”Ciliegia di Vignola” hyväksymiseksi.

Eritelmän täydellinen teksti on saatavissa internetosoitteessa: http://www.politicheagricole.it/flex/cm/pages/ServeBLOB.php/L/IT/IDPagina/3335

tai

menemällä suoraan maa- ja metsätalousministeriön kotisivulle (http://www.politicheagricole.it), valitsemalla ensin ”Qualità e sicurezza” (ylhäällä oikealla) ja sen jälkeen ”Disciplinari di Produzione all’esame dell’UE”.